Styrelsen for Undervisning og Kvalitet

Sagsnr. 24/35289

# Høring

# November 2024

Bekendtgørelse om ændring af bekendtgørelse om arbejdsmarkedsuddannelser m.v.

**§ 1**

I bekendtgørelse nr. 1795 af 27. december 2018 om arbejdsmarkedsuddannelser m.v., som ændret ved bekendtgørelse nr. 1638 af 9. november 2020, bekendtgørelse nr. 1622 af 28. december 2022 og bekendtgørelse nr. 1830 af 28. december 2023, foretages følgende ændringer:

**1.** *Indledningen* affattes således:

»I medfør af § 16, stk. 1, § 16, stk. 4, § 16, stk. 7 og § 16 c, stk. 3 i lov om arbejdsmarkedsuddannelser m.v., jf. lovbekendtgørelse nr. 144 af 14. februar 2024, som ændret ved lov nr. xx af xx. december 2024, og efter indhentet udtalelse fra Rådet for Voksen- og Efteruddannelse, fastsættes efter bemyndigelse i henhold til § 1, nr. 4, i bekendtgørelse nr. 971 af 16. august 2024 om delegation til Styrelsen for Undervisning og Kvalitet af adgangen til udstedelse af bekendtgørelser:«

**2.** *§ 13, stk. 2,* affattes således:

*»Stk. 2.* Ansøgninger om godkendelse til udbud af arbejdsmarkedsuddannelser og enkeltfag indgives i det skema og det system, som Styrelsen for Undervisning og Kvalitet stiller til rådighed.«

**3**. Efter *§ 13, stk. 2* indsættes *stk. 3*, der affattes således:

*»Stk. 3.* Ved ansøgning om godkendelse til udbud af arbejdsmarkedsuddannelser og enkeltfag skal ansøger indsende oplysninger om, hvordan ansøger vil leve op til kriterierne for godkendelse til udbud af arbejdsmarkedsuddannelser og udbud, jf. § 16 a i lov om arbejdsmarkedsuddannelser mv.«

4. Efter *§ 13, stk. 3* indsættes *stk. 4*, der affattes således:

*»Stk. 4.* En ansøger, der mellem to samlede udbudsrunder ønsker at søge om godkendelse til udbud af arbejdsmarkedsuddannelser og enkeltfag, jf. stk. 1, 2.-4. punktum, skal ud over oplysningerne i stk. 3, indsende:

1. Oplysninger om, hvorvidt der foreligger tungtvejende grunde, fx hvis en eksisterende udbyder ikke i tilstrækkelig grad har levet op til sin udbudsforpligtelse, eller hvis der har været ny udvikling i teknologi, ændret regulering eller markant ændrede markedsforhold, der, jf. stk. 1, kan begrunde en godkendelse.«

2. Oplysninger om, hvordan og til hvilket niveau ansøger vil forøge aktivitetsniveauet i forhold til tidligere gennemførte aktiviteter inden for den fælles kompetencebeskrivelse, hvis der søges om en fælles kompetencebeskrivelse, der er undtaget kravet om minimumsaktivitet, jf. § 16 b, stk. 3, i lov om arbejdsmarkedsuddannelser mv.

**5.** § *13, stk. 3* og *stk. 4* bliver herefter *§ 13, stk. 5* og *6*.

**6.** I *§ 13, stk. 4*, der herefter bliver *stk. 6*, ændres: »§ 17, stk. 1 – 3« til: *»* *§ 16 c, stk. 1 og § 17, stk. 1 – 2.«*

**7.** Efter *§ 13* indsættes:

*»Krav om minimumsaktivitet*

**§ 13 a.** Hvis en udbyder de seneste to år ikke har opfyldt kravet til minimumsaktivitet for den fælles kompetencebeskrivelse, tilbagekaldes udbudsgodkendelsen til den fælles kompetencebeskrivelse, jf. § 16 c, stk. 1 i lov om arbejdsmarkedsuddannelser mv., medmindre Styrelsen for Undervisning og Kvalitet vurderer, at der foreligger et eller flere forhold i § 16 c, stk. 2 i lov om arbejdsmarkedsuddannelser mv.

*Stk. 2.* De to år, jf. stk. 1, regnes som de to til enhver tid forudgående kalenderår, hvori udbyderen har været godkendt til udbud af arbejdsmarkedsuddannelser og enkeltfag for den pågældende fælles kompetencebeskrivelse.

*Stk. 3.* Udbudsgodkendelsen kan først tilbagekaldes, jf. stk. 1, når udbyder har været godkendt til udbud af arbejdsmarkedsuddannelser og enkeltfag for den pågældende fælles kompetencebeskrivelse i mindst to kalenderår. For udbydere, der ikke umiddelbart forud for udbudsgodkendelsen, jf. 1. pkt., har været godkendt til udbud af den pågældende fælles kompetencebeskrivelse, kan udbudsgodkendelsen først tilbagekaldes, når udbyder har været godkendt til udbud af arbejdsmarkedsuddannelser og enkeltfag for den pågældende fælles kompetencebeskrivelse i mindst to kalenderår og i de to efterfølgende år ikke har opnået den fastsatte minimumsaktivitet.

Stk. 4. Styrelsen for Undervisning og Kvalitet træffer afgørelse om tilbagekaldelse af en udbudsgodkendelse til en fælles kompetencebeskrivelse, jf. stk. 1. Udbudsgodkendelsen ophører to måneder efter afgørelsen. «

**8.** *§ 23* affattes således:

*»***§ 23.** Den godkendte udbyder, jf. § 16, stk. 4 i lov om arbejdsmarkedsuddannelser mv., skal på Uddannelsesadministration.dk registrere aftaler om udlægning.

*Stk. 2.* Den godkendte udbyder skal registrere følgende oplysninger, jf. dog stk. 3.

1. Navne og institutionsnumre på den godkendte udbyder og den udbyder, som uddannelsen eller aktiviteten er udlagt til.
2. Titel og nummer på den eller de uddannelser eller aktiviteter, som udlægningen omfatter.
3. Årsagen til udlægningen, jf. § 16, stk. 5 i lov om arbejdsmarkedsuddannelser mv.
4. Varigheden af udlægningsaftalen, med angivelse af start- og slutdato.
5. Angivelse af det geografiske afholdelsessted for uddannelsen eller aktiviteten.
6. Hvordan den godkendte udbyder vil understøtte høj faglig kvalitet, lærerkvalifikationer mv. hos den udbyder, som undervisningen eller aktiviteten er udlagt til.
7. Erklæring om, at den godkendte udbyder har sikret sig, at ingen anden udbyder, der er godkendt til udbud af den fælles kompetencebeskrivelse, som aftalen vedrører, kan afholde undervisningen eller aktiviteten inden for en måned eller inden for et efterspurgt tidspunkt eller geografisk område, jf. § 16, stk. 6 i lov om arbejdsmarkedsuddannelser.

*Stk. 3.* Hvis udlægningsaftalen er indgået i henhold til § 16, stk. 5, nr. 5 i lov om arbejdsmarkedsuddannelser mv., skal registreringen alene indeholde de oplysninger, der fremgår af stk. 1, nr. 1-4.

*Stk. 4.* Oplysning om aftalens eksistens skal med angivelse af uddannelsens titel og nummer fremgå af begge institutioners hjemmesider fra tidspunktet for aftalens indgåelse til et år efter dens udløb.

*Stk. 5.* Den godkendte udbyder skal i et år efter udlægningsaftalens udløb opbevare dokumentation for, at den godkendte udbyder har sikret sig, at ingen anden udbyder, der er godkendt til udbud af den fælles kompetencebeskrivelse, som aftalen vedrører, kan afholde undervisningen eller aktiviteten inden for en måned eller inden for et efterspurgt tidspunkt eller geografisk område, jf. § 16, stk. 6 i lov om arbejdsmarkedsuddannelser.«

1. *§ 23, stk. 2-4* bliver herefter *§ 23, stk. 5-7*.
2. I *§ 23, stk. 4*, der bliver *§ 23, stk. 7*, ændres *»der følger af stk. 2-3*« til *»der følger af stk. 5-6*«*.*

**§ 2**

Bekendtgørelsen træder i kraft den 1. januar 2025.

*Styrelsen for Undervisning og Kvalitet, den xx. december 2024*